Özil beklaget til Arsenal-supporterne
25-åringen ble ikke med lagkameratene for å takke bortesupporterne på Etihad stadium, og det hjalp heller ikke at kaptein Per Mertesacker løp etter midtbanestjernen og ga ham klokkeklar beskjed om å bli med. «Beklager at jeg ikke takket fansen etter kampen. Dere har vært fantastiske mot meg, og jeg vet at dere hadde reist langt og brukt penger for å støtte oss. Jeg var skuffet over resultatet, og vet at jeg skulle ha kommet til dere og takket. Jeg vet det er en lang tradisjon enten vi vinner, taper eller spiller uavgjort.» skrev Özil på sin Facebook-side i kveld. Han ble hentet fra Real Madrid for over 40 millioner pund rett før transfervinduet stengte i august, og har tidvis vært meget god for laget som fortsatt leder ligaen til tross for dagens stortap. Arsenals neste kamp er mot Chelsea om ni dager. Dersom Özil leverer en solid forestilling der er det gode muligheter for at dagens episode er glemt.
Arsenal-stjernen Mesut Özil (25) gikk skuffet av banen uten å takke fansen etter 3-6-tapet mot Manchester City. Nå beklager tyskeren på Facebook.